
Kirjoittajan alkusanat


Olen kirjoittanut muistikuvia opiskeluajaltani, armeijan ajalta ja 15 vuoden toimitusjohtajakauteni ajalta Ideachipissa/Allussa. Tämä on oma henkilökohtainen tarinani nuoruuden ajalta ja yrittäjänä, kun vielä olin operatiivisessa vastuussa.


Kirjan loppuun lisäsin käyntikortteja, jotka kertovat omaa tarinaansa yrittäjän arjesta. Minulle niistä jokainen palauttaa mieleen tapaamisen kyseisen kortin antajan kanssa. Nämä kortit kertovat nuoren miehen vauhdikkaasta matkasta ympäri maailmaa yrityksen alkuvuosina.









Tositarinoita nuoren yrittäjän alkutaipaleelta, kun näin nälkää ja olin oikeuden päätöksellä varaton.


Vain usko parempaan tulevaisuuteen, omiin kykyihin ja usein täydellinen tietämättömyys vei monien vaikeuksien läpi.


Paulin ja Jarmon kanssa muodostimme yrittäjätrion, joka löysi tavan luovia läpi lamojen ja kasvaa kansainväliseksi konserniksi.


Yritys menestyi ja sai huomiota.


Sijoittajat kiinnostuivat.









Omistuskirjoitus osa 3


Maailma on kova, sen joutuu moni yrittäjäksi ryhtynyt kokemaan. Sosiaaliturva ei käytännössä koske sinua. Et saisi työttömyyskorvausta, jos kaikki menisi pieleen. Ryhtyessäsi yrittäjäksi menetit lähes kaiken sen turvan, mitä tavallinen palkannauttia saa. Olet käytännössä vain maksajan roolissa. Yrittäjällä ei ole mitään erivapauksia, vaikka ilman yrittäjää, joka ottaa henkilökohtaisen riskin ja työllistää muita, ei olisi kenelläkään töitä.


Yrittäjä oli vuonna 1985 väliinputoaja. Perustimme yrityksen kaverin kanssa 50/50 osuuksin ja kun yhtiökumppani uhkasi konkurssihakemuksella, niin kysyin yrittäjäliitolta, miten saisin työttömyystuen, jos näin kävisi. Vastaus oli, et saa tukea, koska sinulla ei ole ollut yli 50 % osakkeista, et ole yrittäjä. Soitin insinööriliiton kassaan ja kysyin, mikä olisi tilanne heidän kanssansa ja vastaus oli, et saa tukea, koska 50 % osuudella olet yrittäjä. Silloin erosin Insinööriliitosta. En olisi saanut kummaltakaan puolelta työttömyyskorvausta, jos yritys olisi haettu konkurssiin. Oli siis vain uskottava ja jatkettava.


Tämän kirjan omistan edesmenneelle isälleni, jonka usko minuun mahdollisti yritystoiminnan jatkamisen konkurssin vaihtoehtona. Pauli antoi minulle taloudellisen tuen tilanteessa, jossa se ei ollut varmaankaan hänellekään helppoa. Minä pystyin maksamaan kaiken tuen hänelle takaisin ruhtinaallisesti, korkojen kera. Hän oli ylpeä ollessaan perheyrityksen osakas ja nautti siitä.


Ilman Paulia moni asia olisi mennyt toisin. Hän toi mukanaan koko uransa aikana hankitun osaamisensa ja suhteet. Olimme komponenttiostoissa samalla hintatasolla kuin suurin ostaja Suomessa. Paulin valmistustekniikan käytännön osaaminen mahdollisti monia teknisiä ratkaisuja, joihin muuten en olisi päätynyt. Paulia arvostivat työntekijämme hänen aina positiivisen, rehellisen, rauhallisen käytöksensä sekä käytännön kokemuksensa vuoksi.


Kiitos Pauli, olit hyvä isä, paras työkaverini ja luotit minuun.









Omistuskirjoitus osa 4


Tämän kirjan omistan veljelleni Jarmolle, jota ilman ei olisi koko Allua. Taloudenpito ei ole minun vahvaa aluetta, joten ilman Jarmon luontaisia taloushallinnon sekä suhdetoiminnan kykyjä, olisi yrityksen loppu tullut nopeasti.


Jarmon päässä on alusta lähtien raksuttanut sellainen laskin, jota ei yksikään ohjelma ole pystynyt voittamaan. Usea taloushallinto-ohjelmistojen kauppias ohjelmiaan meille aikoinaan kokeiluun antoi, mutta Jarmo pesi kokeiluissa kokemuksellaan ja intuitiollaan joka kerta parhaimmatkin yrityksen rahavarojen riittävyyttä ennustavat ohjelmat. Ohjelmien ennusteet rahojen loppumisesta ja panikoinnit olivat vain harhaa. Hyvällä talousjohtajalla pitää olla myös ennustajan kykyjä, kokemusta ja historiaan perustuvaa tietoa, jota ei koneelle pysty syöttämään.


Minä, Pauli ja Jarmo olemme täysin erilaisilla vahvuuksilla varustettuja ihmisiä ja ilman meidän jokaisen vahvuuksia ei yrityksemme olisi pärjännyt. Allun elinikä olisi jäänyt lyhyeksi ilman Paulin ja Jarmon osaamista. Me muodostimme täydellisen kolmikon yrityksen peräsimeen.


Kiitän Jarmoa tästä lähes 40 vuoden taipaleesta yhteisessä yrityksessä. Emme riitautuneet, vaikka niin aikoinaan kuvittelin. Meistä tuli parhaat ystävät yhteisten kokemusten myötä.









Valokuvaluettelo




	Markku, Pauli ja Jarmo


	Opiskelukortti


	Markku 19 vuotta


	Yrjö Pautamo alarivi kolmas vasemmalta.


	Tekun korttirinki


	Sähkötekniikan opiskelua


	Talkootöitä Tekun aikana


	Hiihtokilpailujen kannatusjoukko, Parkkosen Hannu voittaa


	Herkistelytaulu ruokalan ilmoitustaululla


	Tekun päättäjäismatkalla Mallorcalla Espanjassa


	Laila virvelöi purjehdusmatkallamme


	Seija, Markku ja Jarmo Pakarisen Jukan mökillä


	Mig 21 Bis Kuoreveden Hallissa


	Markku suunnittelee Algol Oy Herttoniemi


	Minna työharjoittelussa opiskeluaikana


	Jarmo ja Marina


	Insinöörin paperit


	Karjalainen maaliskuu 1983


	Kurssikuvat WTOL


	Viimeinen vuosikurssi 0-111-4


	Alokastupa


	Pyörämarssin jälkeen ampumaleirillä


	Kainulaisen Hannu ampumaleirillä


	Jalo Hannu ja Jonninen Markku


	Hallin alokkaat järjestysmiehinä Kauhajoen Juhannusjuhlilla, Markku oikeassa reunassa


	Hetken päällikkönä Kauhajoella Juhannusjuhlilla


	Luonnehdinta minusta kurssilehdessä


	Markku kokkaa pizzaleipiä myyntiin


	Ohjaamossa Jonninen, Siivellä Jalo ja edessä Bergbom


	Markun tekemät Pizzaleivät houkuttaa


	Markun valokuvabisneksen tilauslista


	Harjoitukset Hallin kentällä. Oppilaiden ryhmä, Markku takana oikealla. Lentosotamiehistä tuli toinen samankokoinen ryhmä.


	Kenraalit Valtanen ja Sutela sekä kunniavartiosto


	Mi8 ilmassa


	Hughes 310


	Mi8 lähdössä


	Fokker valmiina laskuvarjojääkäreiden hyppyä varten


	Alikersantit Numminen ja Jonninen loppusodassa


	Markku loppusodassa rankan päivän jälkeen


	Hughes mittaristo


	Vääpelin kanssa kotimatkalle


	Fokkerit muodostelmassa


	Helsingin sanomat Pahkajärvi uutinen 28.4.1984


	Mobiilihakkuri valmistumassa Algollin tehtaalla


	Markku ja hauki..


	Koskisen Oy vaneritehdas Järvelä ja Jenz HE hakkuri


	Kajaani Oy:n uusi hakkuri


	Kajaani Oy:n uusi hakkuri


	Erika kirjoituskoneeni, ostovuosi 1976


	Markku Suunnittelee Lintulan Alpon hakkuria 1986 alkuvuodesta Hedelmätarhassa


	Hyppykeppi


	Konetehdas Matti Lehto Oy:n pihassa saksinosturia noutamassa.


	Hessu ja hotellihuoneen baarikaappi


	Timo Pasanen ja Jorma Malkamäki, uusi AZ30-80 messuilla Lepaalla


	AZ30-80, uusi säädettävä teräratkaisu jousiteräksestä.


	Pauli ja Markku Lepaan messuilla sekä AZ30-80


	Jenz AZ30-80 testiajossa


	Turun AZ30-120


	Luciano Seppi, Markku ja Uwe Hempen-Hermeier


	Markku, Hessu ja Sinikka Rock 20 ja auringonlasku


	Uusi Albin Hangon satamassa juuri ennen lähtöä Valkoon


	Pauli siirtämässä Albinia Hangosta Valkoon


	Markku pinnassa ensimmäisenä siirtopäivänä sivumyötäisessä


	Hessu Rock 20 hytissä lepäilemässä


	Kotiviiniä Stavenin Jarmon kanssa


	Markku säätää spinnua Jarmo Staven kuvaa


	Seija Jari ja Pauli purjehduskilpailussa Rockilla


	Ensimmäinen valmistunut AZ50 Luukkaisen Pentillä


	Hermeiereiden kotona vas. Rouva ja Herra Hermeier Pauli, Uwe ja Anna.


	Ensimmäinen AZ50 runko valmistumassa Jenzin tehtaalla


	Ensimmäinen AZ50 ja Luukkaisen Pentti


	Minnan kanssa reissussa Saksassa


	Markku reissussa 1987, Minna otti kuvan


	Markku reissussa Saksassa, Minna otti kuvan


	Jenzin uusin malli 2024 kuljettimella, kuva Jenzin www sivuilta


	Ensimmäinen valmistunut AZ50 1987


	Ideachipin takapiha, vasen kone menossa asiakkaalle ja asiakkaan kone


	Herra Farwick ja Markku, iso Favorit Jumbo rumpuseulaan


	AS24 proto kompostointikentällä


	AS36 proto ennen ensimmäistä todellista ajoa auman läpi hetken kuluttua vuonna 1990. Kuvassa ainoa ihminen, joka osasi sitä ajaa, eli sen suunnittelija koeajaja Markku Jonninen


	AS38


	AS36 proto ensimmäinen ajo aumaan, Turku Topinoja


	AS38 Kotkan kompostointikentällä. Fredrik mittaa happipitoisuuksia


	Fredrik Dromberg, Allu kompostointimittarit lämpö/happi


	Minna ja Markku


	Minna ja Santtu


	Vastasyntynyt perhe 5.1.1990, kotimatka alkaa.


	Onnellinen isä


	Eeva mummo ja Santtu 1990


	Eino pappa ja Santtu 1990


	Jukka, Sari, Rauli, Santtu, Minna ja Markku. Santun ristiäiset


	Santtu ja Minna


	Luetaan yhdessä


	Markku ja Santtu


	Santtu lentokonemekaanikkona Aamulehti 1991 Markku ja Minna takana


	Santtu, Markku ja Jyri Rahkakadulla Lahdessa


	Markku ja vastasyntynyt Jyri


	Jyri vuoden vanhana


	Saga


	Jyri, Saga, Irja mummi ja Santtu Joensuussa


	Jyri ja Santtu Nuotiokatu


	Allu Teamiläisiä 1990 luvulla. Ilpo, Pauli, Kimmo, Jarmo ja Lasse.


	Valto 50v ja Markku


	Teräsvene Ami


	Santtu 1v 10kk Tahkolla


	Markku ja Santtu Himoksella


	Mitze vartiossa


	Kehittämämme kompostimassan kuluttaman hapen alenemisnopeuteen perustuva kompostin kypsyystesti


	Allu AS 23D Turun Topinojalla koeajoissa valmistettiin 4 kpl


	Allu AS 26 Hollolan tehtaan takapihalla koeajoissa ennen toimitusta. Valmistettiin noin 10 kpl


	Allu AS24 toimitusta odottamassa, valmistettiin noin 20kpl


	Allu SM1-12 työmaalla. Valmistettiin 2x50 kpl:n sarja, eli 100kpl


	Allu prototeam kasaamassa Kauhamurskaa. Markku lippiksessään ja Pekkalan Jarmo


	Allu prototeamin vas. Kimmo Lahtinen ja oikealla Tuomo Bister


	Allu KM kantojen murskauksessa


	Allu KM rumpurakenne


	Allu aumasekoitin pyöräkuormaajaan, patentoitiin ei markkinoile


	Allu MM teräsvalimon kourujen huoltojyrsinnässä erikoisrummuilla


	Allu SMK(sähkö) valmiina lähtemään pelastamaan Metson paperitehdas


	Pyöräkuormaaja käyttöinen Allu aumasekoitin Saksassa testeissä. Laite toimi hyvin, mutta Jenz oli väärä yhteistyökumppani. Kopioi mieluummin.


	Aumasekoitin valmistumassa Hollolassa Televisiotiellä


	Turun kompostointilaitos valmistumassa, Lasse valvoo


	Turun kompostointilaitos pienoismalli


	Jorma, Tuula, Jarmo, Pauli ja Luciano


	Lucianon kanssa Rukalla


	Sepit Valkamantien mökillä 1999


	Markku, kelkka ja kärry


	Pauli Ahertajantie toimistolla


	Asko Oy, Kiramo ja hakkuri, kuorma-auto kippaa palikkaa laitteeseen


	Kenneth Stenbäck 2012


	Jarmo saanut kaupat


	Lasse suunnittelee


	Ideachip pikkujoulut, Tomi keskellä Ilpo etualalla Tenho takana


	Lasse ja Tuula toimistolla


	Ilpo Keskiaikajuhlilla


	Ensimmäinen proto SM4-12 vuosi 1990


	Fredrik kahvitauolla


	Allun henkilökuntaa 1990 luvun lopulla


	Ensimmäinen maamyyrä proto murskausrummuilla


	Santtu tarkastaa Sepin messuilla 1993


	Valmista rinnettä Sepillä 1993


	Sama Sepillä tehty rinne seuraavana vuonna 1994


	Rankakasa odottaa seppiä 1995 lisämurskeen tekemiseen.


	IC32 mikrofilmin tuhoaja


	Ensimmäinen vastakauppakone lähdössä. Jyri ja Santtu Televisiotien hallissa...


	Ensimmäinen AS38 vastakauppa kone New Jerseyn kompostointikentällä


	Pauli 60 v Mukkulan kartanon juhlissa. Saga, Santtu Jere ja Jyri.


	Turun EBO prosessilaitos valmistumassa


	Markku, Jorma ja Okada Aionin Shigeru Hirosaki Osakassa


	Lehtijuttu Tehdas käyntiin


	Kelkkailemassa


	Jyri kisan jälkeen Pippossa.


	Sopimusta allekirjoittamaan menossa Caterpillarin johtajien kanssa


	Allu kauha Caterpillarin väreissä Bauma messuilla


	Mike ja Carolyn Reelie


	Salmela 1997 Saimaan suuntaan


	Salmela 1997 Lohikosken suuntaan


	Länsi Savo lehti, Lohilahden Kievari suurin matkailuhanke


	Whiskari Juhannuksena Vääksyn kanavalla saunan lämmetessä


	Saga Madridissa


	Saga Madridissa


	Saga Madridissa


	Valto ja Kaija


	Pekka Karlsson


	Pekka Salmelassa pihvimestarina Juhannuksena


	Saga ja perhonen


	Saga Ranskassa


	Isä ja tytär


	Saga ja hevonen 7/2020


	Asif ja Saga


	Saga 2014 mökillä Hollolassa, viimeinen muistoni.


	Irja Joensuun hoivakodissa


	Irjan kanssa ulkona


	Karaokeduo Irja ja Markku


	Irjan haudalla


	Pauli Julunkivellä 2016


	Ari Multanen ja Markku


	Leo Sistonen (Lesu) ja Markku


	JaPa veneessä


	JaPa ja Markku makkaran teossa


	Jussi Valtonen


	Pasi Pellinen


	Esko, Eija ja Pasi, Salmelan Karaokeilta


	Pasi, Markku ja Jari


	Esko ja Pasi Savusaunan rakentajina


	Hannu ja juuri valmistunut kahden poljettava Kinneri


	Savusaunan kiuasprojekti Eijan kanssa käynnissä Purokorvella


	Savusaunan kiukaan rakentaminen Purokorvelle


	Purokorven savusauna


	Karaokelevy


	Huutomiehet Trio Salmelassa, Ilpo, Lasse ja Markku eläytyvät.


	Markku ja saalis Purokorvella Kopravaarassa


	Eija metsällä Kopravaarassa


	Markku ja hirvilehmä, alla 10 piikki sonni - Salmelan seinällä


	Vesivehmaan kone, jolla väistin juuri ja juuri radiomaston


	Eijan ottama kuva ensimmäiseltä lennolta Pulkkilan harjulta.


	Italialainen kokoalumiininen Ultrakevyt


	Nuotalla Lohilahdella ulkomaisten vieraiden kanssa


	Pekko kalastusaluksella nuottaamassa


	Pipsa ja Pekko kalastusalukset nuottaukselle lähdössä


	Kaija, Eija ja Valto


	Muikkusafarille lähdössä


	Jättisaalis


	Siskoni mies Kari Sirviö valmistautumassa kalastusretkelle Salmelassa


	Ford A 5-window coupe vm 1931 Salmelassa


	Monsteri erikoisajoneuvon kyydissä


	Monsteri lähdössä asiakkaalle, Pauli tarkastaa lähetyksen


	Eijan kanssa huljussa


	Markku tutkii luolaa


	Kauriin yläleuka 1000 vuoden takaa


	CCTV:n kuvausryhmä Salmelassa


	CCTV kuvaamassa Salmelan Huutolassa


	Kiinan valtion lahja Markulle sekä vieraskirja


	sisko


	Käyntikortit seuraavilla sivuilla












Vanitas vanitatum et omnia vanitas.


Opiskelun kulku insinööriksi vuosittain:


Aloittaessasi olet kaikkitietävä.


Ensimmäisenä vuonna olet asiantuntija.


Toisena olet opiskelija.


Kolmantena aavistat totuuden.


Neljäntenä tajuat tietämättömyytesi.


Opiskelujen päätyttyä opettelet sitten työsi.


” …se mies luuli tietävänsä, vaikka ei tiennyt, minä taas en edes luule, kun en tiedäkään.” Socrateen puolustuspuhe (suomennus Marianna Tyni)


(Turhuuksien turhuus ja kaikki turhuus)









Kolmikko Allun menestyksen takana


[image: ]


Markku, Pauli ja Jarmo









Olin valmis opiskelemaan


Suomen nykyaikaisimman konepajan, Joensuun Rauma Repolan, yhdeksän kuukauden mittainen työharjoittelu oli tehnyt tehtävänsä. Tunsin kaikki uusimmat koneistusmenetelmät ja olin oppinut teoriassa käyttämään kaikkia koneita, karusellisorvia ja aarporaa lukuun ottamatta. Olin ollut koneistusosaston viimeistelijänä, vetokoneen hoitajana, porarina, koneistusosaston piirottajana, levyosastolla laippaviimeistelijänä, koneistusosastolla tarkastajana, huoneen kokoisen, piirustusten tulostukseen käytetyn kopiointikoneen käyttäjänä, NC-ohjelmoijana isän opettaessa ja tarkastaessa tulokset, trukkikuskina ja lopulta koneistusosaston yövuoron työnjohtajana.


Pääsin oikeasti koneistusosaston yövuoron työnjohtajaksi, eli käytännössä jaoin koneistajille tunti- ja urakkalaput ja toimitin täytetyt eteenpäin sekä huolehdin siitä, että tarvittavat piirustukset olivat työmääräimien mukana. Koska minulla oli yöllä aikaa, niin käytin sen tehokkaasti. Joka yö vietin tunnin pari vuorollaan eri koneistajien juttuseurana. He juttelivat mielellään ja kun kerroin haluavani oppia, niin heistä tuli parhaita opettajiani, koska opetuksen aikana syntyi oikeita tuotteita. Sain seurata vierestä, kun kappale tehtiin piirustusten mukaan ja siinä oppi lukemaan kuvat ja löytämään niistä nopeasti tarvittavan tiedon. Myös piirustusten puutteet selvisivät siinä aina. Jos joku mitta puuttui tai oli väärin, niin työt pantiin yöllä seis, koska suunnittelija ei ollut paikalla. Silloin minun piti hakea uusi työmääräin, jolla jatkettiin. Jokainen koneistaja hyvin mielellään opetti oikeat työmenetelmät nuorelle innokkaalle kaverille, joka imi kaiken tiedon kuin sieni.


Olin lyhyessä aikaa tutustunut syvällisesti kaikkiin nykyaikaisiin työstömenetelmiin sekä koneenrakennuksen eri työvaiheisiin. Menetelmät levynleikkauksesta lähtien, kanttausten, leikkausten, mankeloinnin, prässien sekä ”hiekka” puhalluksen kautta hitsaukseen ja pintakäsittelyihin tulivat tutuiksi. Tiesin, miten tehdään tarkimmat työt eli koneistukset pienimmästä erikoisruuvista suuriin kivimurskien ja metsäkoneiden runkoihin. Opin, milloin tarvitaan ja miten valmistellaan kappaleet karkaisuihin ja osien erikoispintakäsittelyihin hiiletyskarkaisusta, sinkityksiin ja kromauksiin. Opin, miten organisoidaan kokonaisten koneiden valmistus teräslevystä ja aihioista sekä ostokomponenteista osa osalta ja kokonaisuus kerrallaan valmiiden koneiden kokoonpanoon ja koneiden testaukseen.


Olin yövuorossa ajamassa kiviainesseulojen 12 tunnin testijaksoja, täyttäen mittauspöytäkirjoja laakeriyksiköiden ja vaihteiden lämpötilamittauksilla ja seurasin erittäin laajaa testiohjelmaa, jonka jokaisen tehtaassa valmistuneen metsäkoneen piti läpäistä. Metsätraktorin testiohjelmassa ajettiin täyttä puukuormaa vastaavan painon kanssa käytäntöä jäljittelevällä ajoradalla, tehtiin täydelliset kuormaintestit ja hydrauliikan vuototestit huippuammattilaisten konekuskien toimesta. Koeajokuskit, varmaankin osin näyttääkseen osaamistaan, pyörittivät usein näytöstyyliin Lokkerin kourakuormainta ympäri sisimmäisten pyörien varassa, vastapuolen pyörien ollessa vuorollaan ilmassa. Kun kaikki testit oli tehty ja läpäisty, niin valmiit testatut koneet menivät pesun ja puhdistuksen kautta vasta lopulliseen maalaukseen ja tarroitukseen. Alojensa ammattilaiset olivat opettaneet minulle kaiken siitä, miten mikin työstökone toimi ja mitä piirustuksissa piti näkyä ja miten.


Opin lukemaan käytännössä teknisiä piirustuksia ennen kuin aloin niitä tekussa sitten itse tuottaa ja tiesin mitä niissä oli tärkeää esittää ja miten. Olin yhteyshenkilönä koneistajien ja suunnittelun välissä, jos kuvissa oli puutteita tai epäselvyyksiä. Ymmärsin, että väärin tehty piirustus muokkasi työntekijöiden arvostusta ja suhtautumista suunnittelijoita kohtaan. Nimikirjaimet paljastivat kuvasta suunnitelman tekijän, joka kyllä yleensä paljastui jo piirustustyylistä. Joku piirsi, aivan kuin piirustusmuovista olisi ollut pulaa, aina erittäin pienikokoisia kuvia, joiden lukeminenkin oli vaikeaa. Joku piirsi taas valtavan suureen mittakaavaan, jolloin isollekaan muoville ei mahtunut kaikki, vaan kappale piti leikata ja tehdä siitä kohtakuvia ja osaleikkauksia. Käsialakin oli osalla niin suttuista, ettei siitä aina saanut selvää. Kakkonen, seiska, nelonen – niissä oli eniten arvottavaa. Mutta ne olivat vain erilaisia tyylejä. Suurin synti oli kappaleen väärä asettelu piirustukseen ja sillä on oikeasti käytännön merkitystä, vaikka joku vastaan on väittänytkin. Jos esimerkkinä koneistettava akseli tehdään sorvaamalla ja sen koko mahdollistaa sen tekemisen revolveri- eli reukkusorvilla tai kärkisorvilla, niin niillä se tehdään aina vaakatasossa eli horisontaalisesti sitä leukoihin kiinnitettynä pyörittäen.


Suunnittelija, joka piirtää akselin pystyyn, ei joko ymmärrä miten se valmistetaan tai tekee tahallaan kiusaa koneistajalle – ei ainakaan helpota hänen työskentelyään. Usein kärkisorvari heitti, puoli leikillään, työmääräimen takaisin pöydälleni ja sanoi, että tämä on karusellisorvin hommia, kun kuvaa avatessaan havaitsi akselin pystyssä kuvassa. Nykyisin kun käytössä on koneistusautomaatteja, niin jako työstömenetelmien välillä ei ole enää niin tarkkaa ja melkein kaikki muodotkin on sallittuja, ei ollut ennen.


Kun teku sitten alkoi, niin tiesin olevani oikeassa paikassa. Kaikki oli kiinnostavaa ja minä oikeasti halusin oppia ja päätin, että alan myös oikeasti opiskella ja lukea - ensimmäistä kertaa. Halusin osata ja ymmärtää. Kun halusin oppia niin myös tein työtä sen eteen ja opin. Tiesin, että valmiina suunnittelijana pystyisin suunnittelemaan mitä vaan ja tajusin myös sen, että suunnittelijan rajoitteina oli mielikuvituksen lisäksi tietämys siitä mitä oli saatavissa valmiina. Kun ymmärsin, että suunnittelijan tehtävä on etsiä parhaat saatavissa olevat komponentit ja materiaalit laitteeseen tai koneeseen, minkä kiinnitysrunkoa komponenteille oli käytännössä suunnittelemassa, niin aloin toimia sen mukaan.

Opiskelukortti

Markku 19 vuotta









Teku 0-11 WTOL


Kun aloitin tekun, Wärtsilän Teknillisessä Oppilaitoksessa eli WTOL:ssä, niin toisena päivänä sain kesken opiskelupäivän kuulla, että oli kutsunnat menossa. Olin ne kokonaan unohtanut ja Trumppa (Triumph Herald 1967) kiiti kaupunkiin kutsuntoihin, jonne saavuin myöhässä – joka ei ole hyvä asia armeijassa. Onneksi siellä olivat vielä kaikki paikalla, kun ilmoittauduin. Selittelyllä myöhästyminen hoitui, mutta rangaistukseksi tuli sitten päätös, että minut sijoitetaan kauimpaan nurkkaan Suomessa, eli Lapin perukoille tykistöön. En ollut asiasta kovin innostunut, joten päätin korjata asian myöhemmin. Hain ja sain lykkäystä opiskelujen takia.


Alku Tekussa otti luulot pois kaikilta siitä, että lepsuilulla sen voisi läpäistä. Ensimmäisen syyslukukauden aikana pelkästään matematiikassa suoritimme lukion pitkän matematiikan, joka oli kovaa työtä niille, jotka aloittivat ammattikoulupohjalta ja eivät olleet käyneet lukiota. Suoritimme myös ns. viranomaisruotsin kokeen, jonka läpäisy ei ollut aivan läpihuutojuttu. Tammikuun alussa, opettajamme filosofian tohtori Yrjö Pautamo sanoi, että nyt tämä perusmatematiikka on kaikille tuttua ja siirrymme oikean matematiikan opiskeluun kaikki samalta viivalta.


Yrjö Pautamo oli minun eniten arvostamani ihminen tekussa. Hän oli yksi opettajistani ja kertoi kerran tunnin aluksi tapauksesta, joka hänelle oli sattunut. Hänen naapurinsa oli sanonut hänelle; ”Matematiikkaa ei tarvita. Hän ei ole sitä opiskellut ja hyvä niin, koska hänelle ei ole koskaan tullut tarvetta laskea mitään yhteen ja vähennyslaskua vaativampaa.” Yrjö oli kommentoinut siihen; ”Ihminen tarvitsee ja tekee vain sitä mitä osaa. Miten voisit tarvita tai tehdä sitä, mitä et osaa tai tiedä edes olevan olemassa.”


Mielestäni tuo ajatus on hieno. Täysin tietämätön ihminenkin tulee toimeen, kunhan perusasiat ovat järjestyksessä. Jos hän ei opiskele mitään, niin hänen käsitteellinen ajatusmaailmansa pysyy kuitenkin aika suppeana.


Yrjö Pautamon viisaus on sovellettavissa ajatukseeni: ”Jos suunnittelija ei tiedä valmistustapaa niin hän ei pysty suunnittelemaan osaa, joka sillä tavalla voidaan tehdä, tai jos suunnittelija ei tiedä, että liukulaakereita on olemassa, niin hän yrittää käyttää aina rullalaakereita ja päinvastoin.


Maailma on täynnä komponentteja, jotka ovat sarjavalmistuksessa, joten niiden käyttö ja tietämys siitä, että niitä on olemassa jakaa heti suunnittelijan osaamista.”


Yrjö oli Filosofian tohtori, erittäin älykäs henkilö, joka osasi laskea logaritmeja päässä nopeammin kuin me laskimilla. Muistini mukaan hän oli 25vuotiaana vain kansakoulun käyneenä metsurina päättänyt lähteä opiskelemaan. Hän opiskeli kaiken oppikoulusta lukion kautta yliopistoon ja tohtorikoulutukseen aikuisopiskelijana ja oli nyt meillä kurssien vetäjänä. Hän opetti meille 4 vuotta matematiikkaa eri sovelluksien muodoissa.


Yrjö Pautamo


Seuraava tekstion Karjalainen lehden tarina 03.11.1999


Yrjö Pautamo Wärtsilän teknillisen oppilaitoksen rehtori ja yliopettaja Aimo Yrjö Pautamo kuoli 22.10.1999 ja hänet haudattiin kotiseurakunnassaan Kouvolassa 30.10. Filosofian tohtori Yrjö Pautamo oli syntynyt Kiteellä 2.3.1926.


Tultuaan ylioppilaaksi Helsingin suomalaisen yksityistyi lyseon iltalinjalta vuonna 1952 hän opiskeli Turun yliopistossa ja suoritti filosofian lisensiaatin tutkinnon vuonna 1961. Kahta vuotta myöhemmin hän väitteli tohtoriksi. Turussa hän toimi myös teknillisen oppilaitoksen matematiikan opettajana sekä yliopiston assistenttina. Porin teknillisen oppilaitoksen matematiikan aineiden opettajana ja yliopettajana hän toimi vuosina 1962– 1964.


Joensuussa toimineen ''Värtsilän teknillisen oppilaitoksen matematiikan yliopettajaksi hänet valittiin 1.8.1964 ja kaksi viikkoa myöhemmin hänet määrättiin WTOL:n rehtoriksi oppilaitoksen voimakkaan kasvun vuosiksi. Rehtorina Yrjö Pautamo oli sovitteleva auktoriteetti, josta kaikki pitivät. Vuonna 1997 hän halusi keskittyä yksinomaan opetukseen ja jätti rehtorin tehtävät. Sen jälkeen hän toimi muun muassa yleisten aineiden osastonjohtajana ja jatkoi yliopettajana eläkkeelle siirtymiseensä eli vuoteen 1989 saakka. Sen ohella hän toimi Joensuun korkeakoulun fysiikan vt. apulaisprofessorina sekä Joensuun vapaaopiston ja kesäyliopiston opetustehtävissä.


Yrjö Pautamo oli myös Joensuun korkeakoulun valmistelutoimikunnan jäsen ja Joensuun kaupunginvaltuuston jäsen hän oli vuosina 1970–1972.


Opiskelu, työtä ja palautumista


Meille myös selvisi, että WTOL noudatti järjestelmää, että luokan kokeiden keskiarvo piti olla aina samaa tasoa, eli ensimmäisenä vuonna kurssin keskiarvo painettiin muistaakseni tasolle 7,5, jonka jälkeen se sai pikkuhiljaa vuosittain nousta. Tällainen tapa arvostelussa, kun kurssilla on paljon oppimaan halukkaita ahkeria opiskelijoita, johtaa tosi tiukkaan arvosteluun. Piti tehdä tarkkaa ja virheetöntä työtä, koska epäonnistuneita tenttejä ei saanut tai ehtinyt käytännössä uusia. Tokariin tuli arvosana suoraan kokeiden keskiarvosta pyöristäen. Minä tein työtäni, eli opiskelin ja nautin siitä. Olin myös siinä porukassa mukana, joka nautti myös vapaa-ajalla kaikista viihteen muodoista, joita keksittiin tai järjestettiin.


Opiskelu Wärtsilän teknillisen oppilaitoksen konstruktiotekniikan opintolinjalla oli kovaa työtä. Kaiken oli osuttava kerralla kohdilleen, eli oli opittava asiat, joka vaati niiden opiskelua ja ymmärrystä. Opiskellessa oli myös käytännössä luennoilla käynti pakko, eli joka tunti paikalla oltiin. Opiskelu oli raakaa työtä, päivät olivat pitkiä ja asiat piti oikeasti ymmärtää, ulkoa opiskelulla ei pärjännyt. Teku oli ensimmäinen paikka, jossa oikeasti halusin olla opiskelemassa ja oppimassa. Päätin satsata siihen kaiken, joka tarkoitti välillä monen päivän tentteihin lukemista ja vastavuoroisesti en ollut varmaan koskaan pois yhdestäkään illanvietosta tai reissusta viihteelle.


Alkoholiakin kului vapaa-ajalla runsaasti, mutta opiskelua se ei haitannut. Kaikki Tekun kurssikaverit voin nimetä ystävikseni, joiden kanssa on vietetty 4 vuotta ja osan kanssa pidempään vielä ilmavoimissa opiskellen. Tekusta valmistuneet olivat silloin oikeasti osaavia insinöörejä, koska oli tehtävä paljon töitä ja oltava paikalla, jolloin vuorovaikutus opettajan kanssa hankalissa asioissa oli välitön. Koulutus uudistusten jälkeen, etäopiskelun ja amk systeemiin siirtymisen jälkeen ei voi enää samaa sanoa. Silloin karsinnoissa oli myös paljon hakijoita ja vain pieni osa pääsi sisään. Nykyisin käytännössä kaikki pääsevät, koska koulut saavat rahoituksen opiskelijamäärien mukaan.


Iso virhe, joka aikoinaan tehtiin, oli poistaa Teknikon ja Rakennusmestarin opinnot. Sen jälkeen ei käytännön osaamisen kautta oppineita ole enää valmistunut. Päätöksen tekijät pitäisi saada vastuuseen, mutta tuskin kukaan ilmoittautuu. Nykyisin ei ole enää olemassa saamaani puhtaasti matematiikkaan perustuvaa koulutusta yleissuunnittelijaksi – konstruktööriksi, joka osaisi ratkaista matemaattisesti rakenteiden lujuudet ja oikeat muodot. Tämä on paras pohja sille, että pystyy kehittämään eri ominaisuuksilla varustettuja materiaaleja käyttäen uusia koneita ja laitteita.


Linjoja on kouluissa valittavissa paljon, mutta matematiikka ja sen sovellukset eivät selvästikään kiinnosta enää ja alan työharjoittelua ei vaadita ennen insinööripapereiden saamista kouraan. Suomi on jo pitkään ollut matkalla alaspäin koneenrakennuksen eturivistä. Kehittyvistä maista, kuten Intiasta ja Kiinasta tulee päteviä insinöörejä solkenaan. He kyllä ideoivat ja luovat uusia tuotteita markkinoille.


Kun suunnitellaan uutta, niin pitää tietää ja ymmärtää materiaalien ominaisuuksia ja osata niiden käsittely ja valmistustekniikka. Eri materiaaleja on paljon ja niitä kehitetään koko ajan lisää. Niin oli jo -70 luvulla. Silloin tieto oli kaikki painetussa muodossa, ei ollut nettiä. Jos halusit tietoa materiaaleista ja komponenteista, niin Tekun kirjasto oli siihen aluksi paras paikka. Kävin tekemässä kirjastossa listaa niistä toimittajista ja valmistajista, joilta oli komponentteja saatavana. Tilasin katalogeja, mutta nopeasti ymmärsin, ettei niitä opiskelijalle lähetetä. Ne ovat kalliita ja toimittajat ymmärsivät, että mitään tilausta ei ole tulossa.


Kun olin töissä ensin Repolalla ja seuraavaksi Helsingissä Algollin Herttoniemen konepajalla suunnittelijana, niin käytin tilaisuutta hyväkseni. Tilasin kymmenittäin eri valmistajien katalogeja ja luetteloita itselleni yrityksen nimellä. Sain jopa SKS:n luettelot, joita on monta, vaikka SKS:n henkilö näki listastaan, että Algollilla oli jo heidän kansionsa. Kerroin sujuvasti mappien olevan nosturituoteryhmällä ja minä olin hakkurituoteryhmän ihmisiä. Emme pystyneet käyttämään toisen ryhmän mappeja.


Aika moni piti minua varmaankin hölmönä, kun käytin paljon aikaa komponenttiluetteloiden hankkimiseen, lukemiseen ja selaamiseen. Se oli kuitenkin tärkeää tietoa, mitä niistä sain irti. Tietäisin suunnitellessa mitä oli olemassa valmiina ja mistä niitä sai ja mitä ei tarvinnut suunnitella ja miettiä. Kotonani oli lopulta parempi komponentti- ja materiaalikirjasto kuin Tekulla. Pystyin suunnittelemaan harjoitustyötkin komponenttivalintoineen kotona käyttäen oikeita, saatavilla olevia komponentteja.


Olin tehnyt pieneen huoneeseeni vanerista A0 kokoisen yläreunastaan saranoidun piirustustason, joka normaalisti oli seinän vieressä, mutta sen pystyi kääntämään työasentoon ja siirtämään kirjoituspöydän tuolin sen eteen. Etureunassa oli kyniä varten laudasta ja rimasta tehty kouru, johon tussit ja kumit sekä partakoneenterän (tussilla tehtyjen virheiden poispyyhkimiseen) sai varastoon.

Yrjö Pautamo alarivi kolmas vasemmalta.


Kun opiskelujen aikana opin laskemaan lujuuslaskuja ja sain ymmärryksen materiaalien ominaisuuksista ja eroista sekä taidon valita sovitteet ja toleranssit sekä pinnanlaadut tarpeiden mukaan, niin heti piti päästä uusia taitoja käyttämään käytännössä.

Tekun korttirinki


Tuulivoimalan suunnittelu


Entinen oppikoulun luokkakaverini ja hyvä ystäväni Pakarisen Jukka oli lähtenyt opiskelemaan Lappeenrantaan energiatekniikkaa ja hänellä oli aito kiinnostus lähteä suunnittelemaan omakotitalokohtaista 10kW tuulivoimalaa.


Kun hän kertoi ideastaan, niin halusin olla projektissa mukana ja yhdessä sitten jaoimme projektin osiin, joista Jukalle jäi luonnollisesti tehtäväksi valita oikeantyyppinen voimalaitos ja siihen suunnitella ja laskea siipiprofiilit sekä suunnitella energian varastointijärjestelmä. Minulle tuli tehtäväksi suunnitella sen tekniset ratkaisut.


Jukka kaivoi kaiken saatavissa olevan tiedon valintaa varten erityyppisistä horisontaali ja vertikaali tuulivoimaloista. Silloin minulle selvisi, että suomalainen Savonius oli pioneereja tuulivoimaloiden kehittämisessä ja hänen nimeään kantavaa tekniikkaa käytetään ympäri maailmaa lukemattomissa eri tarkoituksissa. Tuulimittarit yleisimpinä, loistojen ja reittimerkkien valaisun varmistaminen merillä yhtenä tärkeimmistä.


Savonius ja Darrieus olivat pystyakselisia ratkaisuja ja niiden muunnelmia oli useita. Opin, että vaaka-akselinen yksisiipinen tuottaisi eniten energiaa suurilla tuulennopeuksilla, mutta mitä useampi lapa niin sitä pienemmällä tuulella roottori käynnistyisi. Jukka laski, että Suomen tuulten keskimääräiselle nopeudelle 20–30 m:n korkeudella täytyi olla vähintään kolme siipeä, että voimala starttaisi Suomen pienissä tuulissa ja tuottaisi riittävästi.


Koska emme halunneet tehdä sähköä vaan lämpöä niin ehdotin, että suunnittelen generaattorin tilalle vaihdelaatikon ja pystyputken alapäähän maan alle perustukseen upotettavan säiliön. Säiliössä olisi nestejarru, joka antaisi roottorin startata ja alkaisi kuormittaa roottorin akselia vasta kun kierrosluku kasvaisi ja vääntömomenttia saisi siitä ulos. Tämä tekniikka on yksinkertainen lämpöjarru. Kun kahden lähellä toisiaan nesteessä pyörivän siivistön etäisyyttä kasvatetaan, niin välittyvä teho pienenee ja kun etäisyys viedään muutamaan kymmenysosamilliin, niin saadaan lähes lukittunut tilanne kahden siipipyörän välillä ja maksimi siirtoteho. Pyörivä siipipyörä laittoi nesteen kiertoon kuristimen läpi ja virtausvastus lämmitti öljyä. Kun tuulivoimala ei pyörinyt, niin siivistön etäisyys oli suuri, joka ei estänyt roottorin starttaamista ja kun tuulen avulla vääntöä riitti, niin siivistö oli kuin yhtä osaa.


Öljyn sisällä oli toinen nestepiiri ja siinä lämmönvaihdin, jossa kiersi glykoli. Tämä piiri olisi kytketty talon lämmönvaraajaan, jonka vettä se olisi lämmittänyt. Jukka suunnitteli käytettäväksi maan sisään, vaikkapa uudisrakennuksen alle perustukseen, haudattua isoa eristettyä suolasäiliötä, johon energiaa olisi saanut suuria määriä säilöttyä. Sen paikka olisi optimaalisesti talon alle sijoitettuna.


Jukan löytämä suolatyyppi olisi nesteytynyt ja kiteytynyt energiasisällön ja lämpötilan mukaan. Suolan lämpövaraus olisi käytetty talon sisäisessä kierrossa hyväksi. Ajatuksena oli saada koko vuoden energia talteen suolavarastoon ja sitten talven kylmimpinä aikoina se purkaa.


Tein kaikki laskelmat ja piirustukset perustuksista, lämmönvaihtimista, pystyrungosta ja kääntyvästä vaihdelaatikosta runkoineen ja kiinnitysakseleineen siivistölle. Voimalan suuntaus tuuleen olisi hoidettu erillisellä mekanismilla, joka toimi tuulensuunta anturin mukaan ja logiikan ohjaamana, eli akseli olisi käännetty sivuttain tuuleen, jos tuuli olisi yltynyt yli lasketun arvon.

Sähkötekniikan opiskelua


Tätä ei koskaan toteutettu, en muista lopullista syytä, vaikka rahahan se tietysti silloin oli – tai sen puute. Meni parikymmentä vuotta ennen kuin vasta 2000 luvulla alettiin tuulivoimaloita Suomeen suunnitella ja rakentaa. Vieläkään kukaan ei tarjoa tällaista vain lämpöenergiaa tuottavaa ja varastoivaa ratkaisua, joka voisi olla hyvä lisä aurinkoputkipattereille ja aurinkopaneeleille lämmityksen järjestämiseksi myös talvella.


Talkootöitä ja tapahtumia Tekun aikana


Meidän kurssimme oli varmasti kaikkein yhtenäisin kurssi jo Tekun aikana. Liikuimme ja järjestimme paljon erilaisia matkoja ja teimme yhdessä talkoohommia tavoitteena rahoittaa niillä lopulta yhteinen etelänmatka Tekun päätteeksi. Teimme myös kurssijulkaisun, jossa muutama kaveri teki ison työn rahan keruussa ja tekstien teossa. Nissisen Sakari lienee suurimman työn tekijä ja mukana oli muitakin paljon siihen satsanneita.


Talkoissa oli paljon porukkaa mukana. Pudottelimme lumia teollisuushallien katoilta ja teimme harvennusraivauksia raivaussahojen kanssa metsiin. Kun olimme olleet jälleen talkoissa raivaussahojen ja vesureiden kanssa lauantaina, niin töiden jälkeen paluumatkalla poikkesimme Outokummussa oluilla. Olimme useammalla autolla liikkeellä ja minun autossani oli kolme muuta henkilö, Korhosen Arin ja Pelkosen Jounin muistan, kolmatta en muista. Kerroin, että minulla on sovittu tapaaminen Joensuussa, jossa joudun olemaan mukana, joten voimme pysähtyä vain yksille oluille puoleksi tunniksi.


Porukka meni baariin ja ensimmäinen olut imeytyi jokaiselle jo kitalakeen ja seuraavakin kaatui puhtaasti janoon pitkän päiväurakan jälkeen. Puoli tuntia kului nopeasti ja aloin kiirehtiä porukkaa lähtemään, nyt olisi viimeinen olut lasissa, sitten mennään. Kaikki olivat päässeet jo hyvään vauhtiin ja minun puheistani ei enää välitetty. Kun sanoin, että auto lähtee 10 minuutin päästä, niin siihen ei tainnut enää kukaan uskoa. Lähdin autolle ja odotin 15 minuuttia, jonka jälkeen nostelin poikien reput parkkiruutuun ja lähdin jo myöhässä tapaamiseeni.


Seuraavan kerran maanantaina tekulle tullessa oli vastassa vihaisia kavereita. Pelkosen Jouni kävi vieläkin kuumana ja sanoi että sinäpä se varsinaisen jonnistempun teit. Mitä se sanonta tarkoittaa ei minulle oikein koskaan selvinnyt. Porukka rauhoittui, onneksi oli ollut sunnuntai välissä, silloin ajattelin.


Kävimme tutustumassa myöhemmin myös Jyväskylän Valmetin Rautpohjan tehtaaseen, joka oli minulle nostalginen paikka. Tutustuimme rautavalimoon Itäsuomessa ja Tamrockin kivimurskaimiin, joiden esittelyfilmi oli hieno kivikauteen sijoitettu filmi, jossa kivinuijat kehittyivät Tamrockin koneiksi.

Talkootöitä Tekun aikana

Hiihtokilpailujen kannatusjoukko, Parkkosen Hannu voittaa


Moottoroitu kynsiviila


Yksi opiskeluaikana suunnittelemani laite, joka myöhemmin sitten tulikin jonkun muun toimesta markkinoille 20 vuoden jälkeen, oli patterikäyttöinen, kahdella AA paristolla toiminut kynsiviila. Tein toimivan prototyypin käyttäen pahviputkea, vanhaa lelutankin sähkömoottoria ja pyöreää pientä porakoneeseen tarkoitettua punaista hiomakiveä, jonka muokkasin sopimaan sähkömoottorin akselille.


Kyseessä oli varmasti ensimmäinen patterikäyttöinen kynsiviila, jonka runko oli suunniteltu tehtäväksi muovista ja hiomakivi muovista kivijauhepinnoitteella. Kävin myöhemmin Joensuun Perloksen muovitehtaallakin kuvien kanssa kyselemässä, mitähän tallaisen laitteen muoviosien tekeminen maksaisi ja siellä selvisi, että pelkät muotit olisivat maksaneet noin 50.000 mk/kpl ja niitä olisi tarvittu 5-6kpl, joten pelkästään niihin olisi mennyt 300.000 mk.


Unelma maailman valloituksesta kynsiviiloilla jäi sitten siihen - taas rahanpuutteen vuoksi. Perloksen kaveri uskoi tuotteen markkinapotentiaaliin. Ostin tällaisen laitteen, kun se tuli markkinoille vuonna 2008 ja se oli aivan susi. Tehoa ei ollut riittävästi pyörittämään hiomakiveä. Moottorissa oli liikaa kierroksia eikä vääntöä, jota se tarvitsee. Proto toimi, tankin moottorissa oli vääntöä – pitäisiköhän suunnitella laite uudestaan…


Sulkapalloa


Kesäisin pelasimme kotipihaani rakentamallani kentällä sulkapalloa, joka oli hyvää ajanvietettä ja joskus saatiin turnauksiakin aikaan. Norssin ja myöhemmin Tekun tiloissa pelasimme myös aktiivisesti sisäkentällä virallisilla palloilla, joka opetti aivan eritavoin suhtautumaan lajiin. Kun tuli mahdollisuus, niin lähdin Joensuussa järjestetylle kurssille, jossa sulkapallon moninkertainen suomen mestari Lars-Henrik Nyberg tuli viikon ajaksi opettamaan osallistujille lajin saloja ja samalla myös auttamaan perustamaan uuden sulkapalloseuran.


Kädestä kiinni pitäen hän opetti jokaiselle oikeat mailaotteet ja lyöntiasennot. Kun nyt ymmärsin kentälle sijoittumisen tärkeyden, oikean asennon ja oikeat askelkuviot kentällä liikkumisessa, niin pelaaminen kehittyi huimasti. Olin kurssille mennessäni uskonut olevani hyväkin pelaaja, mutta totuus tuli vasten kasvoja jo ensimmäisenä harjoituspäivänä. En saanut lyötyä palloa takarajalta toiselle takarajalle, vaikka kuinka yritin. Ei saanut kukaan muukaan kurssilaisista. Opettaja osoitti, että ei siihen voimaa tarvittu vaan taitoa ja pudotti pallon rinnan korkeudelta edessään ja kahden sormen varassa antoi mailan vain heilahtaa alakautta ja pallo lensi aina tarkasti takanurkkaan piirrettyyn pieneen 20 cm nurkkaan ja sitten toiseen nurkkaan - vuorotellen.


Opin sillä kurssilla paljon sulkapallon pelaamisesta, mutta maailman tai edes suomen huippua ei minusta olisi enää tullut, sen silloin myös ymmärsin. Kerran muutaman kuukauden säännöllisten, viikoittaisten treenien jälkeen osuin yhtä aikaa kentälle suomen naisten entisen suomenmestarin kanssa. Hän kysyi, että lämmitelläänkö ja minähän ilomielin suostuin. Pomputtelimme siinä kymmenisen minuuttia palloa ja minulle tuli näyttämisen halua, joten kysyin, pelataanko? Hän otti haasteen vastaan ja aloimme pelin. Voitin ensimmäisen erän niukasti ja seuraavat kaksi erää hävisin lähes nollille, kun kuntoni petti totaalisesti. Mutta olen voittanut erän suomenmestaria vastaan. Joen Sulka ry perustettiin tämän kurssin aikana tai jälkeen kevättalvella 1981 ja olin ensimmäisiä jäseniä, mutta muut harrastukset veivät mennessään.


Raahen ohjelmointiopisto vai WTOL?


Tekun aikana olin vapautettu kokonaan ATK ja tietokonekursseista, riitti että kävin tenteissä. Sain sekä perus, että jatkokursseilta tokariin täydet 10 ja lähes kahden vuoden opiskelujen jälkeen mietin sitä, että lähden Raaheen ohjelmointiopistoon lukemaan ohjelmointi-insinööriksi ja laitoin hakupaperit suoraan Raahen opiston rehtorille keväällä 1981.


Muutaman päivän kuluttua minulle tuli Tekun vahtimestari sanomaan, että rehtorilla on minulle asiaa, hän on pyytänyt käymään kansliassa. Ihmettelin, että mitähän nyt on tapahtunut, joten menin ja koputin rehtorin oveen. Hän tuli itse avaamaan ja kun olin esittäytynyt niin hän pyysi istumaan ja kertoi, että hän oli saanut puhelun Raahen opiston rehtorilta, joka oli tutustunut suoritettuihin kursseihini ja todistuksiini ja ilmoittanut, että minulla on paikka Raahessa varattuna seuraavana syksynä suoraan kolmannelle vuosikurssille.


Rehtori kertoi ensin tämän ja aloitti sitten puheensa. Hän kehui opiskelujani ja osaamistani, eikä olisi ollut halukas päästämään minua Raaheen. Hän oli sitä mieltä, että minun kannattaisi ensin opiskella nykyinen tutkinto ja jatkaa sitten Raaheen tai muualle lisäopintoihin. Hän myönsi, että päätös oli tietysti minun, mutta pyysi harkitsemaan asiaa vakavasti. Kiitin häntä ja lupasin harkita asiaa.


Harkinnan jälkeen päätin sitten jäädä Tekuun. Jos olisin lähtenyt Raaheen, olisin ollut ensimmäisestä kurssista Suomessa ohjelmointiin erikoistuneelta insinöörilinjalta valmistuneiden joukossa ja todennäköisesti ollut kehittämässä Nokia puhelimia, kuten lähes kaikki sieltä silloin valmistuneet.


Ohjelmointi ja Matopeli


Ohjelmointi oli mielestäni kova juttu ja sitä ei voinut aluksi tehdä kuin Tekun 64kb tietokoneella, joka palveli kuutta näppäimistöä. Näyttöjä silloin ei ollut, näppäilyt tulostuivat kuin kirjoituskoneessa suoraan paperille. Erikoistoiveestani sain luvan ajaa sen koko tehoa yhden näppiksen kautta, kun tein isompia ohjelmia. Tietokone piti aamulla ensimmäiseksi startata syöttämällä sille koodit HEXA desimaalijärjestelmässä. Kun kone käynnistyi, niin siihen sai ajettua paperinauhalta perusohjelman sisään, jonka jälkeen ohjelmointi onnistui Basicilla tai konekielellä.


Konekielellä toki sai nopeasti toimivan laskennan tehtyä, mutta sen teko oli hidasta, joten Basic oli käytössä. Tein useita isoja ohjelmia, kun sain koko koneen kapasiteetin käyttöön. Suurin lienee ollut suunnistus- ja tarkkuusajon luokkakohtainen pistelaskuohjelma SM-kisoihin, jonka tein noin kuukaudessa. Sen julkistamisen hoiti sitten epäreilu ”ystävä”, joka pyysi ohjelmaa lainaan jonkin kilpailun tuloslaskentaa varten ja viikon päästä hän kertoi lehdessä, että oli ohjelman itse tehnyt ja otti siitä kaiken kunnian. Todennäköisesti möi sen eteenpäin.


Ison ohjelman tein myös viimeisen ns. insinöörityöni, moottorin suunnittelun, lujuuslaskentaa varten. Tehtäväni oli suunnitella auton nelisylinterinen 1,5 litrainen ottomoottori 100hv teholle. Siitä piti esittää kaikki lujuuslaskut ja piirtää sitten työpiirustukset. Piirustukset tein tietysti käsin, mutta kun olin tehnyt ohjelman, joka laski kaikki lujuuslaskennassa ja mitoituksessa tarvittavat tiedot, niin laskennan hoiti tietokone ja palautin piirustukset sekä laskennan tulokset yhdessä ohjelmakoodin kanssa ja sain täydet pisteet työstä.


Monia pieniä ohjelmia tarpeen mukaan tuli tehtyä Tekun koneella. Löysin tekun kirjastosta lehden, jossa kerrottiin, että englannissa oli tullut markkinoille Sinclair ZX80 niminen tietokoneen rakennussarja tammikuussa 1980. Tilasin ja sainkin laitteen. Kun sitä vielä kasailin, niin markkinoille tuli VIC20, joka räjäytti sitten mahdollisuudet. Ostin VIC:in heti ja tein siihen itse kasettinauhurista tallennuslaitteen, jolla sain ohjelmat tallennettua C-kasetille. Vakio C-kasettisoitin ei toiminut, vaan siihen piti asentaa pari lisäosaa, jolla äänitystaso ja varsinkin purkutaso nauhalta takaisin tietokoneeseen saatiin säädettyä oikeaksi. Ohjelmakoodi kuulosti kaiuttimien kautta ajettuna nopealta pärinältä, kuin lennättimen naputukselta yliäänellä.


Tilasin USA:sta Vicciin releaseman ohjaamaan 220V sähköverkkoon liitettyjä laitteita, joita sai siihen kytkettyä viisi a’ 5A. Tämän releyksikön avulla automatisoin koko huoneeni toiminnat, TV, radio, herätyskello ja valot. Discovalotkin toimivat ohjelmani avulla.


Sillä koneella tein valtavasti ohjelmia, kuten avaruusaluksen laskeutumispelin ja keinoälyn, jonka kanssa pystyi keskustelemaan, se vastasi ja kysyi vuorostaan, kun näppiksen kautta kommunikoi. Kun Commodore 64 tuli markkinoille niin annoin VIC20:n Stavénin Markulle, jonka olin opettanut ohjelmoimaan ja ostin C64:n.


Stavén teki sitten vanhalla VICilläni ohjelman, jota lähes jokainen maailman ihminen on joskus käyttänyt. Hän kehitti sellaisen algoritmin, jolla matopeli, joka itsessään oli jo keksitty isoille tietokoneille aiemmin, saatiin toimimaan pienellä muistilla. Hän kehitti peliä kuukausikaupalla ja olin koekaniinina sen testaajana.


Lopulta peli oli niin hyvä, että kun Markku osallistui sillä vuosia myöhemmin Mikrobitti-lehden kilpailuun, niin hän voitti sen. Palkinto oli vajaa 400 mk. Kun peli sitten vielä 1986 julkaistiin C-kasetilla nimellä Lermaks, vaikka Markku oli nimennyt sen LERMAX, niin hän ei saanut siitä enää mitään, kun oli saanut kilpailun voitosta palkinnon ja oikeudet olivat siirtyneet samalla. Samalla kasetilla oli toinenkin Markun tekemä peli, nimeltään KOI, joka oli valittu kuukauden peliksi ja siitä Markku sai 500 mk.


Markun peleistä myös räiskintäpeli KUU oli lehdessä. Markku voitti myös ohjelmointikilpailun, jossa piti tehdä toimiva Space Invaders tyyppinen peli mahdollisimman vähällä koodimäärällä. Kaikki nämä hän teki hänelle antamallani vanhalla VIC koneella.


Niistä kasetilla olleista alkuperäisen matopelin myyntituotoista Markku ei mitään saanut ja ei myöskään kunniaa Nokialaisten matopelistä, joka on kopio Markun pelistä ja ideoista. Niillä ideoilla matopelin sai toimimaan myös pienellä muistilla varustetussa puhelimessa, vuosikausia Markun tekemää peliä myöhemmin.


Edes kunniaa hän ei siitä ole saanut rahasta puhumattakaan. Väärä nimi on Nokialla Matopelin keksijäksi kerrottu. Oikea keksijä on Markku Stavén. Hän matopelin kehitti toimimaan pienessä muistissa ja hänen yksi ideansa oli madon pään liikkeen tarkastaminen vain kahdesta eri kohdasta, eli nurkittain 45 asteen kulmissa kulkusuuntaan, joka mahdollisti laskennan pienessä muistissa. Perinteisessä pelissä madon päällä oli kahdeksan mahdollista paikkaa, joita tietokoneohjelma tarkasteli, johon ei pienellä muistilla oleva laite pystynyt. Jos käännät matoa, niin se näyttää kääntyvän heti 90 astetta, mutta Markun oivalluksessa se ei käännykään 90 astetta vaan 45 astetta ja taas 45 astetta. Tämä pudotti liikkeen aikana laskennallisesti tarkasteltavien pisteiden määrän neljäsosaan ja mahdollisti matopelin tekemisen VIC 20:lle ja Nokian kännykälle.


Darts


Tekun aikana vapaa-aikaa joutui välillä kuluttamaan jotenkin ja Darts oli siihen hyvä keino, kuten myös Flipperin peluu. Dartsia pelasimme koulun pommisuojassa. Se oli siitä hyvä peli, että kaikki mahtuivat pelaamaan mukaan, ketkä paikalle tulivat. Se koukutti niin paljon, että piti käydä ostamassa oikein kilpailutikat, hienossa puisessa kotelossa ja rungoilla, joissa oli nestemäistä elohopeaa sisällä tasapainottamassa tikan lentoa heiton aikana. Näin ne minulle ainakin myytiin.


Kilpailuihin pantiin aina kilpasulat kiinni runkoihin ja harjoituksissa valittiin sulkien väri tunnelman mukaan. Ei minusta tullut koskaan hyvää heittäjää, mutta sen verran harjoiteltiin, että baarissa kehtasi sitten myöhemmin käydä heittämässä. Olisikohan Nopo, eli Karhun Veli ollut tässäkin lajissa kurssimme paras, kuten melkein kaikissa pallolajeissa oli.


Espanjan matka


Kun Teku päättyi, niin lähdimme ansaitulle matkalle Espanjaan, jonka lähtöajasta pidimme koulun tietoisena laittamalla ruokalan seinälle taulun, jossa vaihtui päivittäin lämpötilat ja lähtöön oleva aika. Sen lähtöaika sotkettiin, joten asiansa se hoiti. Huhtikuussa 1983 oli Joensuussa vielä reippaasti lunta.

Herkistelytaulu ruokalan ilmoitustaululla

Tekun päättäjäismatkalla Mallorcalla Espanjassa


Tekun 0–11 kädenvääntömestaruus


Kerran jollekin tuli mieleen, että voitaisiin ratkaista Tekun kurssin kädenvääntömestaruus. Ensin karsinnat ja sitten finaali. En muista miten karsintavastustajat valittiin, mutta ehkä hiukan ylimielisenä lähdin vääntämään, kun vastaan tuli Piipposen Jukka.


En ehtinyt kuin istua paikalleni ja ottaa hänen ojennetusta kädestänsä kiinni, kun Jukka ilman mitään varoitusta tai valmista kysymystä, kuten yleensä hyviin tapoihin kuuluu, jos tuomari ei aloitusilmoitusta anna, väänsi käteni pöytään. Yritin reklamoida, mutta Jukka ei suostunut uusimaan vääntöä ja hän sitten karsinnoista meni finaaliin asti, jossa hävisi Pelkosen Jounille. Asia silloin otti päähän niin paljon, että sen tähänkin kirjoitan, mutta tappioksi en tätä häviötä myönnä.


Muutaman vuoden päästä Tampereella, WTOL:n kurssikokouksessa, minulle tuli sitten mahdollisuus kokeilla Jounin, kurssin kädenvääntömestarin kanssa kuka on kuka siinä lajissa. Jouni oli huippukunnossa. Hän oli treenannut paljon punttien kanssa, mutta molemmin käsin kokeiltaessa kahteen kertaan minä silloin Jounin kädenväännössä voitin. Jouni voi vahvistaa varmaan asian, rehellisenä reiluna miehenä.


Jouni sai kirjavedokseni luettavaksi ja vahvisti asian juuri kertomani mukaan Tampereella tapahtuneen. Hän kuitenkin sanoi, että ei hän voittanut finaalia, koska sitä ei koskaan väännetty. Jukan hän voitti ja toteutumattomassa finaalissa vastaan olisi tullut Myyryn Matti, Hyttisen Seppo tai joku muu – en muista mitä Jouni sanoi.


Rubikkimies


Kesken opintojen tuli maailmanmarkkinoille herra Rubikin keksimä Rubikin kuutio, joka kiehtoi välittömästi mielikuvitusta ja se piti saada omiin näppeihin pyörimään. Olin tietysti maininnut asiasta Stavénille ja naapurin kaverille, Panhelle, joten jokainen hankki kuution, mutta Jaria se ei kauaa kiinnostanut, kun sen oli kerran oppinut. Minä ja Stavén taas paneuduimme sen salaisuuksiin antaumuksella ja sarja sarjalta löysimme vuorollaan siirtosarjoja, joilla tapahtuu määrätyt siirrot tai käännöt nopeammin pienimmillä siirtomäärillä. Kaksi ensimmäistä kerrosta ovat helpot ja rakentuvat pelkästään muutamalla vilkaisulla kuutioon.


Kolmas kerros oli se, joka piti kokeilemisen avulla selvittää ja sen selvittämiseen meni aikansa. Ensin piti kasata kaksi helppoa kerrosta, kääntää kuutio ja valmiiksi kasattua pintaa hyödyntämällä etsiä kokeilemalla erilaisia siirtosarjoja kolmannelle tasolle. Etsin niitä siis käyttäen kasattua valmista kerrosta, koska silloin helposti näki, mitkä muut sen kerroksen palat olivat siirtyneet tai kääntyneet. Niitä kirjasin ylös paperille ja uutta sarjaa pääsi aina nopeasti hakemaan. Käyttökelpoisia yhdistelmiä olivat vain ne, joissa yksikään valmiista tasoista ei muuttunut tai jos muuttui, niin se piti uudella tiedossa olleella yhdistelmäsarjalla pystyä korjaamaan. Etsittiin siis tapoja käännellä ylimmäisen kerroksen palikoita paikallaan tai siirtää niitä keskenään.


Yhdellä purjehdusreissulla, isäni ROCK 20 purjeveneellä, Stavènin ja Panhen kanssa käytimme aikaa kannella kuutioiden pyörittämiseen auringossa leppeästä tuulesta nauttien, varpailla pinnasta venettä ohjaillen, Pyhäselän poikki purjehtiessa. Sillä reissulla alkoi kuution salaisuudet paljastua ja kun siirtosarjan keksi, niin se kerrottiin heti toisille. Me oikeasti ratkoimme kuution arvoitukset omilla kehittämillä siirroilla. Myöhemmin tuli saataville siirtosarjoja, joilla kuka vaan pystyy kuution kasaamaan. Kun kokoon saaminen oli vain aika kysymys, niin Stavénin kanssa aloimme kasata kuutiota aikaa vastaan. Olimme lukeneet, että suomenennätys oli juuri alle minuutin, joten innostus alkoi olla suurta, kun useiden kuukausien harjoittelun jälkeen sain kuution kasaan lähes aina alle minuutin ennätykseni ollessa 47s.


Luin lehdestä, että suomenmestaruuskisat olisivat parin kuukauden päästä Helsingissä ja ilmoittautumisia otettiin vastaan. Stavénin kanssa päätimme lähteä mukaan skaboihin, kun molempien ennätykset olivat samaa luokkaa. Juuri ennen kuin ilmoittautumisaika oli päättymässä ja olin lähettämässä kirjettä Helsinkiin niin lehdessä oli uutinen, että uusi Suomen ennätys olikin nyt 22 s. Kun sen kuulimme, niin annoimme näyttämisen olla, mutta jatkoimme uusien siirtojen kehittämistä.


Paras aika kehittää siirtoja oli kesätöissä Repolan kuljetuspuolen työnjohtajan yövuorossa, jolloin käytännössä koko yön sai rauhassa vääntää kuutiota. Useita lyhyitä siirtosarjoja sain kuukauden pestin aikana yövuorossa kehitettyä. Nopeuskin parani, mutta ei se koskaan Suomenennätysnopeuksiin riittänyt. Myöhemmin tuli neljä- ja viisi sekä kaksi kerroksiset kuutiot, jotka kaikki olen kasaan saanut. Stavén niitä harrasti vielä paljon pitempään kuin itsellä oli mahdollisuus ja intoa.


Yksi tarina Rubikin kuutioon liittyy Tekun ajalta. Kun ahkerana olin useimmista kokeista saanut kiitettävän tai kympin, niin keräsin koepaperit kysymyksineen kasaan ja otin niistä kopioita. Tarkoituksena oli myydä oikeat vastauspaperit yhtä vuosikurssia alemmalla luokalla olijoille. Menin tauon aikana luokkaan ja levitin koepaperit pöydille ja sanoin, että 5 mk/nippu kysymys/vastauspaperit olkaa hyvä. Kaverit tutkivat papereita ja kauppa alkoi käydä.


Huomasin yhden kaverin pyörittelevän Rubikin kuutiota käsissään, joten aivan kuin huomaamatta ojensin käteni ja kysyin, voinko katsoa. Hän ojensi kuution minulle. Hänen tai hänen vieressään seisoneen kaverin silmistä katsettani irrottamatta keskustelumme aikana kertaakaan, laitoin kuution kasaan noin minuuttiin ja ojensin kuution kaverille takaisin. Hän otti sen sitä vilkaisematta ja teimme siinä molempien kavereiden kanssa kaupat. Vasta kun kaupat oli tehty ja kaveri otti pöydälle asettamansa kuution uudelleen käteensä, hän huomasi, että se olikin kasassa.


Siitä alkoi uskomaton polemiikki, kun ne kaksi kaveria muille luokassa ihmettelivät kuutiota ja vakuuttivat toisille minun laittaneen sen kasaan aivan muutamassa sekunnissa kertaakaan siihen välillä katsomatta. Aika kului heiltä varmaankin huomaamatta ja nopeasti kauppaa tehdessä ja olin minä kuutiota salaa muutaman kerran joutunut vilkaisemaan katsetta kaverista toiseen siirtäessä, ehkä pari kymmenesosa sekuntia aina kerrallaan, joka riitti kasauksessa pitkälle. Nauroin kavereille ja sain maineen kaverista, joka yhdellä vilkaisulla kasaa Rubikin kuution sekunneissa.


En korjannut virheellistä mainettani vaan nautin siitä myöhemminkin, kun minulta kysyttiin ostettavaksi koepapereita – Oletko se Rubikkimies, onko koepapereita?


Savanderin luonnehdinnat kurssikavereistaan


Savander (Juha Savinainen):


Pääosissa 32 + 2 jamppaa ja lyyliä,


kovaa joukkoa aikaan piirustuslautojen


Hakulinen Kari


Käytännössä luokan johtohahmo. Väittäisin, että sinut olisi äänestetty parhaaksi menestyjätyypiksi tulevaisuudessa, eikä siinä paljon erehdyttykään. Leimallista positiivisuus ja kiteeläinen rentous. Olisit pärjännyt missä vain, mutta kuinka käy rock’n roll? Se jäi minulta näkemättä. Kaikki kiteeläiset tuttavuuteni omaavat jotain samankaltaisuutta, ainoa poikkeus oli intissä eräs alikessu. Hän taisikin olla alkujaan jostain muualta.


Hyttinen Seppo


Yllätyskortti, mistäs tämä mies ilmestyi kesken kaiken? Suli joukkoon kuin voi kuumalle pannulle vai miten se meni? Voimaa kuin pienessä kylässä, mutta mistä kylästä? Olitko kenties Seppo Sammon takoja Jukolasta? Ei ne harvat sanat, vaan kaikki ylimääräinen pois, mitä sitä turhaa riekkumaan, kuuntelemaan ja oppimaanhan tänne on tultu. Kaikesta päätellen oppi meni hyvin perille ja yllätyksenä; ilman yllätyksiä.


Hyvärinen Pentti


Hänhän oli alkujaan Pentti Perusinsinöörin näköinenkin, muistattehan hänen pakinansa silloisesta lehdestä? Tämä toimen mies ajatteli ensin ja puhui sitten, etupäässä järkeä. Kun Pena sai pähkinän purtavaksi, niin alta aikayksikön oli suunnittelu pureskeltu valmiiksi ja sitten vain lastu lentämään. Liperiläisyys selittänee maanläheisyyden. Penaa kannatti kuunnella, eikä huumorintajussakaan ilmennyt puutteita.


Ihalainen Antti


Lentopallomies Savon ja Karjalan rajalta, Savonrannalta. Kylä oli niin pieni, että Savonlinna nielaisi sen, mutta ei kuitenkaan Anttia. Se ei olisikaan mahdollista, kun Anttia ei horjuttanut mikään. Mitä sitä toisilta kyselemään, itse ne kaikki kuitenkin on tehtävä. Siisteys ja järjestys se olla pitää. Valkoinen tukka ja siniset silmät eivät piilottaneet Antin terävää ajattelua, paitsi ohikulkevilta sivullisilta.


Iittiläinen Esa


Luokan johtohahmoja, ainakin periaatteessa. Hallitsi suvereenisti matematiikan ja pontikankeiton. Eikä tarvinnut epäillä, että sanattomaksi olisi jäänyt. Neljään vuoteen mahtui vain yksi epäonnistuminen. Esa yritti juottaa minulle viinaa, mutta kun kiintiöni oli jo täynnä. Ei taittu ihan painiin asti päästä. Hengennostattaja, jonka jutuista voi huoletta jättää puolet pois. Ja se toinenkin puoli on jo minulta unohtunut. Mutta nimi jäi varmasti kaikille mieleen.


Imboden Heidi


Heidi saapui ilahduttamaan joukkoamme rakennuspuolelta, siitä huolimatta ihan järki-ihminen. Rajoja rikkova vaikuttaja piti puolensa ilmeisen helposti. Minä juutuin jo pelkkään ei-täkäläiseen nimeen; I ’m alppijärvi – jossain Rein-joen latvoilla. Sieltähän Pikku-Heidi onkin kauan sitten lähtenyt maailmalle, jos tiedätte mitä tarkoitan. Heidin vaikutus takapenkeille olikin tehokasta, varsinkin Timpalle.


Jonninen Markku


Tämä Rantakylän nuorukainen ei epäröinyt haastaa vanhempiaan. Nopea ja nokkela kuin mikä eikä opiskelu tuottanut mitään vaikeuksia. Ei ole Suomen nuoriso hukassa. Markulla oli ilmiömäinen omaksumiskyky. Näin jälkikäteen ajateltuna oli iso juttu, että Markku rakensi tietokoneen, vaikkei sitä ollut vielä keksittykään. Tarkoitan, että opettajat eivät olleet sellaisesta kuulleetkaan.


Kainulainen Hannu


Pitkä poika Juuan Kainulaisia, ei siis Kallisia, Tuonosia eikä Lehikoisia, vaan siis meidän Hannu. Hymy herkässä, ei voi jäädä paikalleen, jalat vievät ja maailma odottaa luovaa ratkaisijaa. Se on helppoa, kun muutos ei pelota eikä Esan kuittailu masenna, kyllä keinoja löytyy maksaa potut pottuina. Ja sehän on välitauoilla mielenkiintoista seurattavaa, ettei aika käy pitkäksi meille hiljaisemmille.


Kallinen Jarmo


Jarmo matkusti Onttolasta saakka, mistähän sekin nimi on tullut, tarkoitan Onttolaa. Onhan siellä muutakin mainittavaa, kuten Törmän huvikeskus – poltettu – ja Höytiäisen kanava – vahingossa syntynyt. Ja Jarmo, nimihän tulee profeetta Jeremiaasta, ei siis Jeremias Cottonista. Käänteisesti Jarmossakin oli jotain ennustettavaa. Oli satavarmaa, että tunnin alkaessa Jarmo oli paikalla, et koskaan myöhästynyt. Hyväntahtoinen hymähtelysi tuskin kuului, kun luokkatoverisi liioittelivat kahjoilla viikonloppujutuillaan.


Karhu Veli


Hyvä Veli, mistä sait Nopo- lempinimen? Minusta olit enemmänkin energinen Duracelltyyppi, vai oliko sitä silloin edes olemassa? Väsymätön pähkäilijä, jonka elämä sisälsi muutakin kuin raatamista. Esimerkiksi pallon pelaamista, kaverien kaa hengailua, hyvää ruokaa hyvässä seurassa ja maailman parantamista. Vaikea kuvitella kenellekään muulle luokan parhaita muotihenkseleitä. Miten saitkin ajan riittämään kotitehtäviin? Ai niin, ”vain pientä priorisointia.”


Kasurinen Veijo


Pitkät jalat ja pitkä pinna. Niin ja tietenkin ruutupaita. Jalat pöydälle ja ruvetaan pohtimaan. Miksi junat kulkevat kahdella ratakiskolla, kun senhän voisi tehdä yhdestäkin, väännetään vain u-mutka päähän? Jos kerta Nobel keksi jo dynamiitin, niin pitikö jonkun vielä askarrella dynamiikassakin? Mutta pitäisikö meidän olla huolissamme? No, ei pitäisi, sillä ei Veijoa mikään ahdista, eikä murheet paina. Kysykää minulta, varmat tiedot luotettavasti. Ai, mistä asiasta? No, ihan vaikka mistä.


Korhonen Ari


Ari kertoi jännittäviä juttuja Rantakylän Luotikujan vaiheilta. Kerrankin, kun liikennevaloista syöksyi veitsimies sivupenkille – ja nyt Latolankadulle ja vähän äkkiä. -”Heitin sen sitten kerrostalon pihaan ja se sanoi  et lähde minnekään ootat kun käyn asioilla - niin miehän peruutin ja käsijarrukäännöksellä karkuun. Ihan nauratti sen ilme peilissä kun kyyti jätti. Vaan kun se ei edes tarjonnut maksua.” Jotkut ne osaavat, isot ongelmat ovat vain pieniä haasteita.


Kupiainen Jorma


Isännän otteet alusta pitäen mutta hei, eihän siinä mitään huomauttamista ollut. Inhimillinen ja sosiaalinen puoli henki etupenkeille asti. Voi sitä kaikessa ystävyydessä ilmoittaa tiukemmankin kantansa. Varsinkin, jos se on heikompien puolesta. Elämänkokemukset olivat karsineet joutavat snobbailut. Neljäs savolaisemme oli kokoava voima ja teeskentelemätön, helposti lähestyttävä hengenluoja.


Kuronen Mikko


Varkauden mies muistutti mustine partoineen, että oli sitä muutakin olemassa, kuin villi opiskelijaelämä. Kun Mikko alkoi puhumaan kokemusperäisesti koneenrakennuksesta, niin ei edes Esa päälle puhunut, se oli niin vaikuttavaa. Hiljainen puhe oli sellainen tehokeino, jota soisi nykyisinkin käytettävän. Olet luokan dynamiikan kannalta kantava voima. Jos olisimme samassa työpaikassa, tulisin ensimmäiseksi kysymään juuri sinun neuvojasi.


Kärkkäinen Timo


Vahvaa politiikkaa takapenkiltä, mutta ei kuitenkaan Takahikiältä, vaan Valtimolta. Siis aika etäältä kumminkin. Vaan sehän oli juuri sopiva matka ajella traktorilla. Kyllä vaan, ei se ole minulle ongelma. Massikka on uusi, ettekö muka huomanneet? Suoraviivaista etenemistä, ei nyt jäädä joutavaa näpräämään. Kyllä vauhti virheet korjaa. Ai, ei vai? No, se on vain opettajien mielipide, en voi uskoa erehtyneeni.


Laine Jyri


Myyräpelin kingi, tunnettu tarkka-ampuja jo lapsuudestaan. ”En se minä ollut, joka ampui Paiholassa tulinuolia heinäseipäisiin. En edes osunut niihin.” Luulin aluksi, että olit Nopon veli, mutta olitkin hengenheimolainen. Ulkonäkö petti, noh, arvaukseni meni tarpeeksi lähelle. Luonteva ja hyväntuulinen olemus kantoi myötätuulessa läpi tiukan nelivuotiskauden kuin huomaamatta loppuun saakka.


Laitinen Hannu


Pohdiskelija ja ajattelija, etteikö muka ole vaihtoehtoja. Hannu hämmästytti teorioillaan ja sivistyssanoillaan, kenties se olitkin juuri sinä; viimeinen individualisti? Kun sanat tulevat vakaasti ja harkitusti, niin onhan se uskottavaa. Pistää vielä miettimään, että olisiko mahdollista tehdä asiat toisinkin. Hanski, visionääri ja ympäristön havainnoija, jolta ei jäänyt opiskelijatovereiden temput huomaamatta.


Lehikoinen Marja-Leena


Vaatimattomuutesi ei tehnyt oikeutta rohkeudellesi, rajoja voi rikkoa monella tavalla vaikkapa olemalla harvinaisuus. Siis ainoa nainen ja 33 jamppaa häärii ympärillä. Voiko siinä olla asiallinen ja vakuuttava? Oliko lähtökohdistasi sinulla jotain harmia tai etua? En huomannut kumpaakaan. Pikemmin päinvastoin, sait meidät skarppaamaan. Kotitehtävät tulivat varmuudella taululle kauniilla käsialalla.


Mononen Timo


Nimeni on Mononen, Timo Mononen. Lienetkö Iivarille sukua? Tunnen useita Monosia, kaikki ovat alallaan päteviä, hyvin päteviä. Voiko asiat ottaa mitenkään rauhallisemmin, tai vähän perusteellisemmin? Se pitäisi selvittää Timon kanssa, mitkä ovatkaan metodisi, pettämättömät keinosi? On minulla kuitenkin johtolanka, lopputulos ratkaisee, ratkaiseepa hyvinkin. Siinä sen salaisuus, hosumatta paras. Sori Timo, nyt paljastin mysteerin, metodisi on tunnistettu.


Myyry Matti


Pitkä mies ikkunapaikalla, viikset ja kaikki. Koulu sujuu siinä elämän ohessa omalla painollaan, mitäpä sitä turhia elämöimään. Jos muut tekevät virheitä, niin eihän minun tarvitse olla samanlainen. Voi sitä ottaa muut huomioon ja kulkea silti omia teitään. Mikä tässä on niin vaikeeta? Pysytäänpä asiassa, siis eikös meillä ollut päivän teemana tavallinen differentiaaliyhtälö? Perusfysiikkaa, minäpä ratkaisen...


Nevalainen Harri


Jos oikein ymmärsin, niin olit vanhasta Pielisjärven pitäjästä? Niin minäkin. Muita yhdistäviä tekijöitä... noo, ollaan samalla luokalla ja...Okei, olet hyvä oppilas, kemiat ja fysiikat hallussa ja biologia. Ai niin, sitä ei ole, samapa tuo. Onhan kuitenkin kone-elimet. Ja vielä koneoppi ja höyrytekniikka, siinä samalla nekin menevät. Pitää olla laaja-alainen ja näkemystä. Kirjanpito, sehän on talousopin perusta. Ei se tarkoita, että pitäisit kirjaa kädessäsi, ymmärräthän?


Nissinen Sakari


Sakulla se oli sökö hallussa. Jos tauko venähti, niin kolikot ei mahtuneet taskuunkaan. Ei ongelmaa, jaetaan kavereille. Eikä siinäkään, jos sattuu ihastumaan koulukaverinsa siskoon. Ai, tarvitaan työurakoita rahankeräykseen? Minäpä järjestän, olisi pieni hakkuutyömaa... Oliko vielä muuta, voisin organisoida. Ja Saku teki kaiken tyylillä ja charmilla, niin että otetaanpa siitä opiksi.


Otronen Eero


Vakaa muttei suinkaan vakava nuorukainen Lieksan erämaakaupungista. Siitä huolimatta äkkinäinen olisi veikannut, että nyt on saatu joukkoomme urbaani, suorastaan kosminen kosmopoliitti. Mutta ei, jalat maassa Eerokin käveli ja aivan mallikkaasti. Sillä tyyli ja muoti ja musiikki, ne ovat synonyymisi. Ja siinä sivussa tuli pyyteettömästi hoidettua luokan yhteiset asiat varmoin ottein.


Paloniittty Markku


Markku kuului meihin muutamiin, joilta puuttui lukiotausta. Mutta sehän ei näkynyt mitenkään. Annapa tehtävä riippumatta alasta ja aineesta, niin sitä ei kauaa tuskailtu. Nuoren miehen näkemykset ylittivät monien kokemukset. Eikä jäänyt kestävyydestä kiinni, sen huomasi juoksulenkillä. Unohtakaa kaikki puheet hitaista hämäläisistä. Vasenkätinen? Silti kaikki oikein.


Pappinen Pertti


Kuulua karjalaista Pappisten sukua, eikä maine tästä vähene. Boheemi ulkonäöltään ja myöskin tavoiltaan. Aina kehityksen ja keksinnöllisyyden etulinjassa. Ulkonäkö on pettävä, eihän tässä voi olla insinöörin stereotyyppi. Niin vain olit aikaasi edellä, myöhemmin olen jo tavannut punkkaripappejakin. Stereoista päättelin sinun olevan musiikkimiehiä. Olitko koskaan harkinnut taiteellista uraa? Valitettavasti muu luokka ei paljastanut minulle tämänkaltaisia kykyjään.


Parkkonen Hannu


Olitkohan myöskin savolainen, ainakin ominaisuudet viittasivat siihen suuntaan? Meinaan välittömyys, suruttomuus ja kova hiihtämään. Tyylikästä pukeutumista unohtamatta, sanavalmius ja tarkkuus samassa habituksessa. Eikä pidä opiskelun antaa sotkea harrastusten rytmiä. Eikä harrastuksetkaan sotkeneet opiskelua. Tasapaino, sehän näkyi ilmeestä jo kauempaakin.


Pelkonen Jouni


Jos ei Tolosenmäki ollut ennen kenelle tuttu paikka, niin nyt se selvisi; sehän oli kaiken keskus. Kun viisaus kasaantuu, niin tukka harvenee. Tapaus Jouni vahvisti säännön. Sattui sinullekin kerran erhe, kun laskimesta loppui virta, etkä saanut Pautamolle ekana vastausta. Tämä poikkeus ei tietenkään muuttanut sääntöä, ettei voinut olla niin vaikeaa intregrointia, etteikö se olisi ratkaistavissa. Halutaanko tämä myös reikäkortille? Mutta kenellä on kovin kestävyys? Tietenkin Kiteen Pallolla.


Piipponen Jukka


Introvertti mies Ilomantsista, jolla oli selvät mielipiteet, vaan ei hän niitä useinkaan kertonut. Vaikuttiko tähän uskonnollisuus, saattoi olla, ei sitä aina ensimmäisenä tarvitse äänessä olla, vaikka tietäisikin paremmin. En silti sanoisi, että jätit kynttiläsi vakan alle, se vaati vain syvemmän keskustelun. Hämmästytit meitä puhtaalla englannillasi, joka oli parempaa kuin natiiveilla. Hengenmies ilman moralisointia.


Poutanen Timo


Olitko paljasjalkainen kaupunkilainen? Ei ihan, mutta joviaali olemus kuitenkin. Minun muistini pettää, mutta oliko tukkasi hieman karannut korkealta otsaltasi? Ei se mitään, sillä kokonaisuudessaan sitä oli paljon, samoin käytännön järkeä. Timppa purki Fordin moottorin käden käänteessä kiertokangen laakereita myöten. Aikani kului jakaria etsiessä. ”Ai, et sitten tarvinnut tätä?” Farmarit ja kolmas Timomme, yhdessä aivan erottamattomat.


Pölönen Kalevi


Kalevikin kuului opiskelujen puolesta ylempään keskikastiin. Jos asiat osaa, niin ei kait sitä tartte jatkuvasti puristaa. Mutta jos kerta muut eivät tee, niin pitää kait sitten minun tehdä. Teoriat hallussa, sillehän voi hymyillä. Eikä siviilissäkään murheita, mikäs tässä ollessa, antaa virran viedä. Mutta ei ajopuuna, on minullakin asiasta mielipide. Enkö minä sitä jo sanonut. Siis perspektiivin näkökulmiinhan kuuluu luonnostaan laajaalainen asenne.


Rinne Harri


Sinullahan oli myös kuuluisampi täyskaima vai kummin päin se oli? Nuori mies ei valitellut turhista. Miksi valitellakaan, kun ei tee mitään turhaa. Sitä paitsi minimipuurtamisellakin saa aikaiseksi maksimituloksia. Sillä aikaa voi keskittyä siviiliasioihin. Lähtiskö kukaan oluelle? Tein kotitehtävät jo välkällä ja minulla on kiharat kunnossa, onhan?


Rajala Pekka


Pohjoisen mies päätyi etupenkkiin neuvottelemaan opettajien kaa, kun ne ei aina oikein osanneet. Pekalla oli tarkkaavaisuushäiriö, sillä hän oli niin tarkka. Siinä oli eräskin suurpiirteinen opettaja helisemässä, muistattehan Risto Juvasteen? ”Kaikkihan on mahdollista, siis teoriassa, mutta eikö tästä kokeesta ole minua rokotettu aivan liikaa pelkällä tunteella?” Pekka, aina luokan puolella, kaikilla on sinusta pelkkää hyvää sanottavaa.


Ryhänen Esa


Jämpti mies Heinäpurontieltä, jonka lämäri kilahti vaivattomasti yläputkeen puolesta kentästä. Ystävälläni oli sama ongelma, nimittäin heikko näkö ja minulla myös ulkonäkö. Mutta sinun ei tarvitse asioita miettiä, kun ne tulevat suoraan periaatteista. Kun puhutaan ratkaisukeskeisyydestä, niin voiko olla enemmän insinöörinalun prototyyppi? Ei voi, pidä oma vahva ja varma linjasi.


Salmelainen Hannu


Neljäs Hannumme, mistähän he kaikki oikein tulevat? Savostapa tietennii. Hän upposi aivan täydestä ja ui huomaamatta paikalliseen ympäristöön kuin kiiski Kallaveteen. Oisko jotain keventävää? ”Ai minä vai, eikö se jo riitä että tulin tänne asti. Jos tarvitaan härskimpää, niin kysykää Esalta.” Ei pystyneet opiskelupaineet, eikä paikallinen kulttuuri hyydyttämään Hannun naurua. Olisiko meillä tarjota tälle kuopiolaiselle jotain vastinetta? Eipä ainakaan sanan säilässä.


Savinainen Juha


Aakkosten viimeisin, mutta en tunne itseäni vähäisimmäksi, pikemminkin keskinkertaiseksi. Nimittäin keskiarvoni oli tasan sama, mikä oli luokan keskiarvo. Itse asiassa olen aina viihtynyt itseäni paremmassa seurassa. Tehtävät epämukavuusalueella teettivät paljon töitä ja kun varmat aineetkin olivat kovin teoreettisia. Oli pakko valikoida ja jättää pahimmat pois. Näin kovassa seurassa olin tyytyväinen suoriutumiseeni. Äidinkieli, se oli kaikkein mukavin aine.









Tyttöystäviä


Vihurintien jengistä alkanut suhde tyttöystävääni Rituun kesti pitkään. Hänen laskujensa mukaan 7vuotta 2kk, mutta minun mielestäni olimme eronneet jo 6kk aiemmin. 21-vuotiaana nuorena miehenä syksyllä olin tekun alkaessa mielestäni vapaa ja töissä talviloman aikaan Algol Oy:ssä Helsingin Herttoniemessä, jossa olin ollut jo edellisen kesän.


Asuimme edellisen kesän yhdessä Ritun kanssa Viikin opiskelija-asunnoissa, josta ajoin aamuisin Algollille polkupyörällä ja Ritu ajoi bussilla keskustaan, jossa oli myyjänä kahvilan kassalla. Töistä lähtiessään, päivän päätteeksi, hän sai ilmaiseksi mukaansa myymättömiä voipullia ja viinereitä, koska voihin leivottuna niitä ei enää myyty seuraavana päivänä. Niillä pärjäsimme iltaisin pitkälle, teetä juoden ja pullia syöden.


Seuraavana syksynä olimme mielestäni Ritun kanssa eronneet ja työharjoitteluasuntoni talvilomalla oli aivan keskustassa, Kruunuhaassa. Opiskeluasunto. jossa lisäkseni kesällä asui vain yksi nuori nainen, joka opiskeli teologiaa ja kilpaili muodostelmasukeltamisessa SM tasolla. Hän pyysi ensimmäistä kertaa, yhteiskeittiössä tavatessamme, minut teelle keittiön pöydän ääreen ja hänen kanssaan vietimme sitten isoissa yhteisissä tiloissa mukavia juttuhetkiä ja väittelimme esimerkiksi uskonnosta, koska olin jo silloin täydellinen ateisti. Myöhemmin minua harmitti, kun en ottanut ylös hänen yhteystietojaan, koska niin mielenkiintoisia keskusteluja hänen kanssaan kävimme. Hänellä oli vielä teologian opiskeluja muutama vuosi edessä, kuten minullakin opiskelua Tekussa.


Tähän talven viiden viikon Helsingin työpestiin liittyy seuraava tarina tyttöystävistäni. Kun ero ensimmäisestä tyttöystävästä oli tullut syksyllä opiskelujen alkaessa niin kevättalven Kimmelin yökerhoreissulla Stavénin kanssa tapasin mukavan tytön, jonka kanssa tanssin koko illan. Kävelimme sieltä aamuyöllä kahdestaan pois. Stavén meni volkkarillaan omia teitään. Saatoin Lailan kotiinsa ja sain pusun porraskäytävässä palkkioksi. Sovimme että tulen seuraavana päivänä käymään illalla.


Lailan kanssa aloimme tapailla, hän opiskeli kemiaa Joensuun yliopistossa, mutta suunnitteli hakevansa myöhemmin lääkikseen. Hän oli iloinen, pyöreäposkinen nainen, jonka kanssa vietin paljon aikaa. Teimme yleensä hänen opiskelusoluasuntonsa keittiössä pannupizzaa tai muita ruokia ja nautiskelimme niitä joskus viinilasillisenkin ääressä. Seuraavaksi kesäksi hän oli hakemassa Helsinkiin kesätöihin. Sanoi menevänsä sinne bussilla haastatteluun ja tulevansa kolmen päivän päästä, olisi pari yötä Helsingissä.


Kun kolme päivää Lailan lähdöstä oli kulunut, niin posti toi minulle postikortin, jossa oli terveiset Helsingistä. Siinä kortissa luki; ”palturinpuhuja ja pettäjä” ja varmaankin jotakin muutakin yhtä mairittelevaa - ja tarkoitettiin minua.


[image: ]


Laila virvelöi purjehdusmatkallamme


Luin kortin läpi ja ihmettelin kun sen olivat allekirjoittaneet sekä Riitta että Laila. Melkein heti, kun olin kortin lukenut, soi puhelin ja siellä oli Laila, joka nauroi ja kysyi, sainko kortin. Myönnettyäni hän kertoi, että kohta tulee varmasti Riitta käymään.


Kerroin Lailalle, että ei minulla ollut enää mitään Riitan kanssa ja tulen illalla hänen luokseen, jos vaan sopii. Se sopi ja juuri kun suljin puhelimen soi ovikello ja Riitta oli oven takana. Siinä väännettiin sitten rautalangasta asiaa ja lopulta Riitta ymmärsi, että meidän suhteemme oli lopullisesti ohi.


Menin illalla Lailan luo ja hän kertoi mitä oli tapahtunut. Hän oli ollut Joensuun linja-autoasemalla odottamassa Helsingin bussia. Siihen oli tulossa useita henkilöitä ja bussi oli tullut lähes täyteen. Hän oli istunut ikkunan vieressä, kun nuori nainen oli kysynyt voiko istua viereen.


Olivat jutelleet niitä näitä koko matkan ajan, poikaystävistäänkin ja kun Helsinkiin saavuttaessa bussi oli ajanut pitkin Hämeenkatua, niin Pitkänsillan jälkeen nainen oli sanonut, että hänen poikaystävänsä asui vuodenvaihteen Kruunuhaassa opiskelija-asunnossa, johon Laila oli vastannut, että niin asui minunkin poikaystäväni. Silloin he olivat katsoneet toisiaan ja kertoneet poikaystäviensä nimet. Heillä oli ollut kuulema mukava reissu yhdessä, tulivat takaisinkin samalla bussilla ja lähettivät heti ensimmäisenä päivänä Helsingissä kortin minulle, kuulemma Riitan ehdotuksesta. No asiat selvisivät ja kun Laila lähti Kuopioon opiskelemaan lääkäriksi seuraavana syksynä, niin sekin suhde laimeni ystävyydeksi.


Tapasimme Lailan kanssa vielä kerran, intin aikana Kuopiossa ja olin hänen luonaan yötäkin – vain lattialla yksin patjan päällä. Siihen se suhde jäi, kun hän oli löytänyt uuden kaverin. Myöhemmin näin Lailan lyhyesti viitisen vuotta myöhemmin Kuopiossa ollessani uuden tyttöystäväni ja tulevan vaimoni ja lasteni äidin Minnan kanssa samoissa yliopiston bileissä. Hän ei tainnut silloin nähdä minua ja minullakaan ei ollut syytä mennä häntä uuden ystäväni kanssa morjestamaan.

